Hari.
Oniaroa,
Jesus kania vajoiꞌaha adani kidipohi Jesus athi-ra avavaadahaoniꞌiki.
Vananamithavini hihi ida vaadahana bada vakhaniꞌina,
ijaꞌari-ra vaꞌora vakaꞌojomoꞌiki jaboni.
Jesus kania vaakaikahirisahakhamaki adani ijaꞌari vaipohiki,
vikhaꞌiki,
ai vihiꞌiki adani ijaꞌari afohaꞌoadaha,
oniani ida Jesus,
ipohina khama viꞌbaina-ra vakaabokaravini hija.
Oniania,
ipohina-ra vaꞌora niꞌaha:
—Ai arihiꞌava.
Kaijaꞌaririki kania aokhaꞌava mahija avarakoiripaꞌitxiꞌavini.
Vakiꞌdamaha,
kaijaꞌaririki kani-ra avakanikhahaꞌavini.
Hari.
Ijaꞌari vaipohiki vaꞌora vanokiꞌaha adani Jesus,
ipohina khama vakiꞌdamana.
Vaꞌora avigaki adani Jesus ai vakihina,
oniani ida Jesu-ra vanajoikahivini hija.
Vaibavia vikhaonaninanibakhiaha adani ijaꞌari vaipohiki,
ꞌdako vadinia vikhabaoniha,
Jesus avakoꞌomisina-ra vanaviahanokhaꞌaha.
Avakoꞌomisiꞌaha adani Jesus,
vaꞌora nokiha adani ijaꞌari vâipohiki.
Vaꞌora nakaidivamaniha.
Vaꞌora kavaꞌibodivaraniꞌaha:
—Ovilia nahina vaꞌora akadavaꞌariki fori vihiki adani ijaꞌari.
Ni-avigaki ida Deus vaꞌora akadavaꞌavini.
Oniania,
vaꞌora kaꞌojomoꞌiꞌaha varani ipohikia.
Hari.
Safini ajoraꞌina vani vikhaꞌaha adani ipohina,
Jesu-ra vaniꞌaꞌaha:
—Kamahijanarihi.
Kagorarihi bana hida ibavi.
Vaꞌora honaria ai vihiꞌina mahija ijaꞌari vahoariha vaibavia ꞌbai-ra vakapavakarihavini.
—Iniani.
Aꞌonivani ꞌbaia vaꞌora vanoꞌa — niha ada Jesus.
Hari.
Vagathanihi ida Jesus athi:
—Ida hanaja vania ꞌbai-ra akapavakarivini hihadani ijaꞌari hahavi-ra vaꞌora anoꞌavini kaimoni?
Ni-arajomaki ida 200 jiniro ꞌbaꞌdani hiki pão-ra akanaabosivini kaimoni hini,
vagahinara kaimoni pão kabobini kapaꞌitxi afohanana — Jesu-ra vaniꞌaꞌaha.
(Mahi hoarani kavabadanini abosini fori hiki ida jiniro ꞌbaꞌdani hoarani.)
Oniaroa,
Jesus vaꞌora niꞌaha:
—Nihafori kihimanija oni pão avakavahojaki?
Vakanavanavanaha oni pão kaipohini niha fori kihini.
Vakanavanavanahaꞌihi,
vajoina,
vaniꞌaha:
—Pão saꞌai kahoarani kihiki oavani-ra akavahojaja,
abaisana ꞌbamiki oavani-ra jaboni avahojaja.
Hari.
Jesus vaꞌora honariavini adani ijaꞌari vaipohiki:
—Vajoronionahaꞌa bana,
vavithionahaꞌa afohahavi.
Vajoroniꞌa 50 avihiki avaipohini,
vavithijabanaꞌa.
Vajoroniꞌa 100 avihiki avaipohini vavithijabanaꞌa jaboni — vaꞌora niꞌaha ada Jesus.
Oniaroa,
50, 100 vihiki vaipohina,
onivani fori vihina adani ijaꞌari vaipohiki vavithijabanana hogoi itxani namania vavithionahana.
Jesua bigathaniha ada abaisana ꞌbamiki,
pão saꞌai kahoarani kihiki,
nama vada nimananiꞌaha,
Deu-ra vara niꞌaꞌaha:
—Deus,
ivani ijahaki i.
ꞌBaia haria inoꞌaꞌiki i — niha ada Jesus.
Oniaroa,
bikanapitahatahahi ida pão,
ipohina-ra vaꞌora noꞌavini kihiꞌihi.
Vaꞌora honariaꞌaha:
—Vakaravinaꞌa hida pão,
ijaꞌari hahavia vakahaja kaimoni.
Binapitahatahaha ada abaisana ꞌbamiki vaꞌora ravinavini hiꞌaha jaboni.
Hari.
Viꞌbaihahaviꞌaha vavaꞌi naꞌbihahavimaniꞌaha.
Viꞌbaina naothinia,
Jesus ipohina vakanajoroniꞌihi ida pão akahabarini,
abaisana ahabarina jaboni.
12 soꞌoro-ra vanajiꞌbijiꞌbihaꞌaha ꞌbai ahabarini.
Makhira 5 mil vaipohina viꞌbaiki,
gamo,
isai vihiki jaboni.
Ijaꞌari vaꞌahâpina oamani adani viꞌbaira.